**UNESCO TABOR NA PRVI OSNOVNI ŠOLI SLOVENJ GRADEC**

Že vrsto let na Prvi osnovni šoli organiziramo UNESCO tabor, katerega se udeležijo učenci drugih UNESCO šol. Tudi letošnje druženje je bilo nadvse prijetno, potekalo pa je pod sloganom: »Kam pa kam?«

V četrtek, 21. 9. 2017, se je na Prvi osnovni šoli Slovenj Gradec odvijal 19. mirovniški festival. Že v torek, 19. 9. 2017, so k nam prišli gostje iz Italije, štirje učenci in dva mentorja. Zanje so poskrbeli prijazni gostitelji, učenci. Peljali so jih v podzemlje Pece, na Cross Country club na Legen, veliko časa pa so namenili skupnemu druženju in spoznavanju Slovenj Gradca.

V četrtek so se nam pridružili še gostje iz drugih slovenskih UNESCO šol. Sprejeli smo jih na uvodni prireditvi, ki je potekala v naši naravoslovni učilnici. Na prireditvi so se nam predstavili tudi oni. Nato so se gostje vključili v različne delavnice, ki so potekale na šoli. Naučili smo jih tudi ples, s katerim se je Prva osnovna šola v petek predstavila v mestnem jedru.

Popoldan je bilo druženje z gosti še posebej prijetno. Skupaj smo namreč pekli palačinke s čokoladnim nadevom, se odpravili v mesto, kjer smo jim pokazali naše znamenitosti, kot so: rojstna hiša Huga Wolfa, Venetski konj, cerkev Sv. Elizabete, del mestnega obzidja. Povedali smo jim, da letos Slovenj Gradec praznuje 750 let.

Zvečer smo se v šoli pridružili delavnici igranja na bobne, ob 19. uri pa se je začel šolski ples. Po končanem plesu smo se družili s taborniki ob ognju, pekli hrenovke, nato pa smo se odpravili spat v malo dvorano.

Drugo jutro smo se po zajtrku z gosti odpravili na športni dan, seveda pa smo prej imeli še plesno generalko za nastop v mestu.

Učenci gostitelji smo se z gosti udeležili tudi prireditve, na kateri so podelili nagrade Mestne občine Slovenj Gradec najuspešnejšim na literarnem, likovnem in fotografskem natečaju. Kasneje smo si med potepanjem po mestu ogledali še mnoge stojnice, na katerih so se predstavljale različne šole in društva.

Nastopilo je še zadnje dejanje, ples v mestnem jedru v barvitih majčkah, s katerimi smo prav gotovo vzbudili posebno pozornost.

Okoli 14. ure smo se z gosti poslovili v upanju, da se še kdaj vidimo in ohranimo naše stike, gostje iz Italije pa so odšli domov dan kasneje, v soboto. »Kam pa kam?« je bilo geslo letošnjega druženja. In mi smo radi dodali: »Na Prvo, k nam.«

Anja Hauptman in Amadeja Grešovnik, 8. b

učenki izbirnega predmeta šolsko novinarstvo

Prva osnovna šola Slovenj Gradec

Mentorica: Nataša Rotovnik Sukič